春夜山居望月思故園有作
作者：張嵲
朝代：宋

paragraphs: 萬壑自清夜，春嵐昏衆星。
明月麗霄漢，清風周四溟。
獨立萬里外，飄然欲遐征。
回首望江漢，中原氣冥冥。
東北有去鳥，我願從之行。
逝將歸舊邦，山河宛平生。
丘園已蕪没，徑術春草青。
觀臺傾夜雨，曲池今向平。
俯首呌父老，曠野無人聲。
廬井不復辨，灌莽春露凝。
傷心時震蕩，懷舊意縱横。
夜久林葉光，山空泉韵鳴。
緒風行復革，橋運無暫停。
理會衆緣釋，情鍾群慮并。
静躁物固殊，太空本何嬰。
庶以道自達，超遥謝攖寧。